158 Gracia

Gracia commendatur multipliciter, quia est innocencie nutrimentum, quia sicut corpus non viuit sine cibo, sic nec anima sine gracia, 1 Cor. 15[:10]: *Gratia Dei sum id quod sum.* Item, gracia est ignorancie documentum, sicut, enim, oculus dirigitur luce, sic anima per graciam, Tit. 2[:11]: *Apparuit gratia Salvatoris nostri … erudiens nos*.

¶ Item, est malicie purgamentum. Sicut radius[[1]](#endnote-1) solis purgat aerem a tenebris, sic gracia animam, Rom. 3[:24]: *Gratis iustificati per graciam ipsius*. Indecencie ornamentum. Sicut decens habitus ornat corpus, Eccli. 32[:3]: *Ornamentum gratie accipias coronam, et* dignitatem *consequaris corrogationis*.

Item, est inconstancie stabilimentum, Heb. vltimo [13:9]: *Optimum est gratia stabilire cor*. Item insufficiencie supplementum. Sicut fortis iuuat infermum inuitentem sibi, sic gracia iuuat temptatum, 2 Cor. 12[:9]: *Sufficit tibi gratia mea.*

¶ Item, eloquencie condimentum. Sicut sal cibum, sic gracia condit verbum, Psal. [44:3]: *Diffusa est gratia in labiis tuis*. Et Col 4[:6]: *Sit sermo vester semper in sale gratia conditus, ut sciatis* quisque *quomodo oporteat vos [unicuique] respondere*. Item, molestie lenimentum. Sic morcellus confortat egenum, 2 Tim. 2[:1]: *Tu* autem *fili*, *confortare in gratia.*

¶ Item, amicie /f.46ra/ fundamentum. Prou. 22[:11]: *Propter gratiam labiorum [suorum] habebit amicum regem*. Item, Eph. 4[:7]: *Unicuique nostrum data est gratia*. Inde potest notari quod gracia data est tria. Ad bene viuendum quo ad seipsum, Act. 10[:45]: *Gratia Spiritus Sancti in nationes* diffusa *est*.

Secundo, ad bene docendum quo ad proximum, 1 Pet. 4[:10]: *Unusquisque* vestrum *sicut accepit gratiam, in alterutrum illam administrantes, sicut boni dispensatores multiformis gratie Dei*.

Tercio, ad gracias agendum quo ad Deum propter ista hortatur Apostolous Paulus vnusquisque bene ministrare et communicare graciam acceptam, [2] Cor. 6[:1]: *Hortamur* uos *ne in vacuum gratiam Dei recipiatis*. Ille in vacuum graciam recepit qui graciam acceptam ad debitum effectum perducere necligit, contra quam 1 Tim. 4[:14]: *Noli negligere gratiam … que data est tibi*. Deus, enim, apud se certam horam in humana natura statuit contra graciam infundere decreuit quasi si pro tunc homo recipere renuat vix illam postmodum recipiet, exemplum in *Libro narracionum,* de concubina contrita et conuersa, et iterum relapsa. Ideo scriptum est, Eccli. 5[:8]: *Non tardes converti ad Dominum, et* *ne differas de die in diem*.

Item, secundum Augustinum, *Contra Faustum*, libro 15, gracia semper bona est, sicut sol semper bonus siue dolentes oculos grauet siue sanos mulceat. Vnde, et gracia iuuat ad implendum legem ad quam habendum multum iuuat humilitas, Jac. 4[:6]: *Deus superbis resistit, humilibus autem dat gratiam*. Sicut in puteo profundiorum cicius erumpit aqua, sic in corde humiliori cicius erumpit gracia, Prou. 12[:2]: *Qui bonus est hauriet gratiam a Domino*. Hec autem tria gracia tria in nobis facit, quia reprimitur temptacionem, imprimit dileccionem, prouehit ad glorificacionem.

¶ De primo, 2 Cor. 12[:9]: *Sufficit tibi gratia mea,* scilicet, ad reprimendum, scilicet, temptacionem. Et Act. 15[:11]: *Per gratiam … credimus salvari*.

De secundo, 2 Cor. 9[:8]: *Potens est Deus omnem gratiam abundare facere in vobis*, etc.

¶ De tercio, quod per graciam habemus gloriam, Rom 6[:23]: *Gratia Dei, vita æterna*. Et in Psal. [83:12]: *Gratiam et gloriam dabit Dominus*. Sicut princeps hominem reconsiliatum post offensam. Primo admittit ad graciam deinde ad curiam et familiam, sic loquitur Apostolus ad Tit. 3[:7]: *Iustificati gracia ipsius, heredes simus secundum spem uite eterne*. Secundum Augustinus, *De gracia et libero arbitrio*, libro primo, c. 13, dicit gracia ad Deum vocamur, a peccatis liberamur, merita per graciam comparamus quibus ad uitam eternam perueniamus, 1 Pet. vltimo [5:10]: *Deus omnis gratie, vocavit nos* ad *eternam gloriam in Christo Jesu, modicum passos*.

¶ Item, nota quod aliquando dicitur gracia gratis dans et ille est Deus, aliquando dicitur gracie signum ut est prophecia, aliquando gracie donum ut est potestas faciendi miracula. Item, gratis data ut est cantare uel predicare egregie et huiusmodi gracie non dantur omnes vni, immo secundum Apostolum [1] Cor. [12:4]: *Divisiones vero gratiarum sunt*. Sed gratia gratum faciens datur vnicuique non secundum capacitatem naturalium suorum, sed secundum conatum quem anima adhibet ad recipiendum. Iccirco, contingit plerumque quia qui habet debiliora naturalia magis respicit de perfectionibus, infusus si maiorem adhibeat conatum recipiendi, sed si parsit conatus vtrobique plus recipit qui meliora habet naturalia et dicitur ista gratum faciens, quia sine illa nullus meretur nec in bono proficit nec ad gloriam prouent, quia in ipsa fundatur radix et ipsa prouit merita nostra merito nullus potest eam mereri merito condigni set merito congrui. Ipsa nempe habita meretur sui ipsius. Augmentum in via ut quandoque proficiatur in patria.

¶ Item, ista gracia vocatur operans et cooperans, id est, preueniens et subsequens quarum prima, secundum Augustinum, preparat hominis voluntatem ut bene velit, secunda iuuat ne frustra velit.

1. Sicut radius ... Indecencie ornamentum ] F.80, Lambeth 23 *om* F.128. [↑](#endnote-ref-1)